KIRJALLINEN KYSYMYS E-2715/01

esittäjä(t): Daniel Varela Suanzes-Carpegna (PPE-DE) komissiolle

(3. lokakuuta 2001)

Aihe: Euroopan unionin ja Marokon kuningaskunnan suhteet

Vastauksessaan esittämääni kysymykseen E-2355/01(1) komission jäsen Christopher Patten viittaa kysymykseen E-1228/01(2) annettuun vastaukseen. Tässä vastauksessa Patten toteaa, että Euroopan yhteisö teki Marokon kuningaskunnan kanssa assosiaatiosopimuksen, joka tuli voimaan 1. maaliskuuta 2000. Sopimuksessa määrätään näiden kahden osapuolen välisen pitkäaikaisen vapaakauppa-alueen perustamisesta. Sopimuksen täytäntöönpanoon liittyvä tariffien poisto merkitsee toisaalta Marokon markkinoiden asteittaista vapauttamista, mistä hyötyisivät myös yhteisön toimijat, mutta toisaalta se vaatii Marokon tuotantosektorilta suuria ponnisteluja, jotta se pärjäisi eurooppalaisessa kilpailussa. MEDA-ohjelma laadittiin auttamaan Marokkoa sen talouden kohentamiseksi vapaakauppaan siirtymisen aikana. Tässä yhteydessä on kuitenkin syytä muistaa, että tariffien poisto on merkinnyt assosiaatiosopimuksen voimaantulosta lähtien Marokon vuosittaisen budjetin pienenemistä lyhyen ajan kuluessa. Budjettia tasoittaa hiukan MEDA-ohjelma, joka ottaa huomioon yhteisön käytettävissä olevat varat, jotka on tarkoitettu yhteistyöhön unionin ulkopuolisten maiden kanssa.

Olen yllättynyt ja tyrmistynyt siitä, että vastauksessaan komissio ei mainitse lainkaan suosituimmuusjärjestelyjä, joita Marokon kuningaskunnan maatalous- ja kalastustuotteiden viennillä on muun muassa Euroopan unioniin kyseisen assosiaatiosopimuksen puitteissa nyt ja jatkossa. Vastauksesta saa käsityksen, että kyseinen assosiaatiosopimus hyödyttää vain EU:ta ja merkitsee suuria uhrauksia Marokon kuningaskunnalle. Ei mainita myöskään huomattavia rahallisia korvauksia, joita EU tarjosi Marokon kuningaskunnalle kalastussopimuksen uusimisesta sen tuen lisäksi, jota Marokko jo sai ja yhä saa MEDA-ohjelmasta.

1. Voiko komissio ilmoittaa vuosittaisen kokonaissumman, jonka Marokon kuningaskunta on saanut ja yhä saa nykyisestä MEDA-ohjelmasta, mikä on tuen tavoite ja millä aloilla sitä annetaan?

2. Voiko komissio ilmoittaa, mikä tuen toteutumisaste on tähän mennessä?

3. Voiko komissio ilmoittaa yksityiskohtaiset säännöt, joiden mukaan Marokon kuningaskunnan maatalous- ja kalastustuotteiden vienti saa EU:ssa suosituimmuuskohtelua assosiaatiosopimuksen puitteissa?

(1) EYVL C 350 E, 11.12.2001, s. 239.

(2) EYVL C 318 E, 13.11.2001, s. 225.

Christopher Pattenin komission puolesta antama vastaus

(15. marraskuuta 2001)

Yhteisön ja Marokon välinen assosiaatiosopimus tuli voimaan 1 päivänä maaliskuuta 2000. Sopimuksen tarkoituksena on panna täytäntöön EuroVälimeri-yhteistyökumppanuuteen liittyvät tavoitteet, jotka määriteltiin Barcelonassa vuonna 1995 ja joita täsmennettiin Marseillessa marraskuussa 2000 järjestetyssä neljännessä EuroVälimeri-ulkoministerikonferenssissa. Välimeren alueen kumppanuusmaiden taloudellisen yhteistyön tavoitteena on luoda alueellinen vapaakauppa-alue eikä ottaa käyttöön kahdenvälisiä taloudellisia korvausmekanismeja.

Assosiaatiosopimus ja siihen liittyvä MEDA-ohjelma muodostavat edelleen kahdenvälisen yhteistyön keskeisen perustan. Sopimuksen määräysten täytäntöönpanoon ei liity Marokossa minkäänlaisia taloudellisia korvausjärjestelyjä yhteisön ja Marokon väliseen kalastussopimukseen liittyvistä epävarmuustekijöistä mahdollisesti johtuvien haittojen poistamiseksi.

MEDA-ohjelman ja Marokkoa koskevan pöytäkirjan mukaisesti toteutettujen hankkeiden kokonaisarvo on 796,6 miljoonaa euroa ajanjaksolla 19952000. Vuoden 2000 osalta toteutettujen hankkeiden arvo on 140,6 miljoonaa euroa.

Vuodelle 2000 sidotut määrärahat (edellä mainitut 140,6 miljoonaa euroa) jaetaan seuraavien ensisijaisten tukialojen kesken:

- 52 miljoonaa euroa rahoitusalan mukauttamiseen

- 50 miljoonaa euroa terveydenhoitoalan mukauttamiseen

- 27,6 miljoonaa euroa tuomioistuinlaitoksen uudistamiseen

- 9 miljoonaa euroa Kenifran maaseudun hajautettujen kehittämishankkeiden hyväksi

- 1,9 miljoonaa euroa Essaouiran kaupungin kiinteitä jätteitä koskevaan jätehuoltohankkeeseen.

Maksusitoumusten ja maksujen osuus on 20,9 prosenttia ajanjaksolla 19951999 (MEDA-ohjelman käynnistäminen). Vuonna 2000 tämä osuus on 28 prosenttia.

Assosiaatiosopimuksen maataloutta koskeva osa sisältää sopimuksen 16 artiklassa tarkoitetun tarkistuslausekkeen. Lausekkeessa täsmennetään, että yhteisö ja Marokko vapauttavat asteittain maataloustuotteidensa ja kalastustuotteidensa vastavuoroisen kaupan.

Yhteisön ja Marokon välisen assosiaationeuvoston osapuolet totesivat 9. lokakuuta 2001 Luxemburgissa pidetyssä kokouksessaan, että maatalouspöytäkirjoista käytävissä uusissa neuvotteluissa on määrä siirtyä aktiivisen vaiheeseen ja että ne on tarkoitus saattaa päätökseen vuoden 2002 loppuun mennessä. Näin ollen tässä vaiheessa on ennenaikaista ja aiheetonta määritellä Marokkoa mahdollisesti hyödyttävien suosituimmuusjärjestelyjen edellytyksiä.

Parlamentin jäsen viittaa kysymyksessään voimassa oleviin suosituimmuusjärjestelyihin, jotka määritellään yksityiskohtaisesti yhteisön ja Marokon kuningaskunnan välisen assosiaatiosopimuksen tekemistä koskevan neuvoston ja komission päätöksen pöytäkirjassa N:o 1(1).

(1) EYVL L 70, 18.3.2000.